পুরোনো দিনের জনপ্রিয় গান নিয়ে নিয়মিত অনুষ্ঠান স্মৃতিময় গান। এ অনুষ্ঠানে শিল্পীরা হৃদয়ছোঁয়া সব গান করেন, যা শুনে সত্যি অভিভূত হওয়ার কথা। ফিরে যাওয়া যেত সেসব স্মৃতিময় দিনে। কখনো কখনো হয়তো হৃদয় ছুঁয়ে যায়, তবে বেশিরভাগ সময় আশাহত হতে হয়। গান শুনে মর্মাহত হতে হয়। যেমন হতে হল গত সোমবার। এবারের পর্বে গান করেন মন্দিরা চৌধুরী, মনোজ কুমার সরকার ও শিরিন আকতার। তিন শিল্পীর কেউই কোনো গানেই হুদয়ে জাগরণ তুলতে পারেননি। মনোজ কুমার সরকার গেয়েছেন সেই প্রীতিময় গান ‘চোখ যে মনের কথা বলে’ কিংবা ‘দিন যায় কথা থাকে’, কিন্তু গানে কোনো প্রাণ ছিল না। গলা থেকে সুর–স্বর বেরুতে এত কষ্ট হচ্ছিল যে, মনে হচ্ছিল ইচ্ছার বিরুদ্ধেই হয়তো গাইতে এসেছেন। একই কথা বলা যায়, শিরিন আকতারের বেলায়ও। তিনি গাইলেন সাবিনা ইয়াসমিনের মিষ্টি গান, ‘ইশারায় শিস দিয়ে, আমাকে ডেকো না’ এবং ‘আমার দুটি চোখ যখন আকাশ’। গানের কথা শুনে যে কোনো শ্রোতাই ফিরে যাবেন সে মধুময় সময়ে, কিন্তু শিরিন আকতার আমাদের সে সময়ে নিতে পারেননি। পুরো অনুষ্ঠানে কিছুটা ভালো ছিল মন্দিরা চৌধুরীর কণ্ঠে ‘না হয় কিছু পাব না’ গানটি। নাটকের মানুষ মনোজ সেন গুপ্ত গানের অনুষ্ঠান উপস্থাপনায় পারদর্শিতা দেখাতে পারছেন না। প্রতি পর্বে নির্দিষ্ট দু’তিনটি প্রশ্ন ছাড়া গান সংশ্লিষ্ট কোনো প্রশ্নই তিনি খুঁজে পাচ্ছেন না। অনুষ্ঠানের অনেক অংশেই কি–বোর্ড ছাড়া অন্য কোনো বাদ্যযন্ত্রের আওয়াজ ঠিকমতো কানে লাগেনি। একটি অনুষ্ঠানকে শ্রুতিমধুর করে তুলতে হলে টেকনিক্যাল বিষয়েও নজর দিতে হবে সংশ্লিষ্টদের।